વરસાદે સૌરાષ્ટ્રને ધમરોળી નાખ્યા બાદ છેલ્લા ચાર દિવસથી વિરામ હતો, પરંતુ ગઈ રાતથી રાજકોટ, જામનગર, જૂનાગઢ, સુરેન્દ્રનગર, અમરેલી અને પોરબંદર પંથકમાં ધીમીધારે વરસાદ શરૂ થયો છે. જે અત્યાર સુધી ચાલુ છે. મહેસાણાના કડીમાં ગઈરાતે ધોધમાર વરસાદ પડતા કડી જળબંબાકાર બની ગયું હતું. છેલ્લા ૨૪ કલાકમાં કડીમાં ૫, દિયોદરમાં ૮, રાધનપુરમાં ૬ તેમજ બહુચરાજી, ખેરાળુ, વિજાપુર, મહેસાણા, જોટાણા અને ઊંઝામાં પણ ભારે વરસાદ પડ્યો હતો. જોટાણામાં એક મકાન ધરાશાઈ થતાં મહિલાનું મોત થયું હોવાનું જાણવા મળે છે. બનાસકાંઠાના અમીરગઢ અને ડીસામાં પડી રહેલા અવિરત વરસાદના કારણે ૨૦ ગામોના ૧૦૦૦ લોકોનું સ્થળાંતર કરાયું હતું. વરસાદની પરિસ્થિતિ વિકટ જણાતા ઉત્તર ગુજરાતમાં મોટાભાગની સ્કૂલો અને કોલેજો બંધ રહ્યા હતા. હરણાવ નદીમાં ભારે પૂર અાવતા અનેક લોકોને રેસ્ક્યુ કરી બચાવી લેવામાં અાવ્યા હતા.